PSL ongrondwetlik teenoor Bafana-kaptein, sê AfriForumItumeleng Khune Die skorsing en boete wat die Bafana Bafana doelwagter en kaptein, Itumeleng Khune deur die Premier Sokkerliga opgelê is, is ŉ skending van sy grondwetlike regte, spesifiek van sy reg tot vryheid van geloof en assosiasie. Khune is glo geskors nadat hy verlede maand in sy hoedanigheid as kaptein van die Kaizer Chiefs by ŉ wedstryd teen die Orlando Pirates sy onderhemp vertoon het, waarop die woorde: “GOD IS GREAT” geskryf is. AfriForum Jeug dring daarop aan dat die Premier Sokkerliga (PSL) Khune om verskoning moet vra en sy boete en skorsing moet ophef. “Om ŉ persoon te beboet omdat hy sy godsdienstige oortuigings uitleef is teen sy menseregte en dis ŉ duidelike onderdrukking van Christenskap deur die PSL,” het Henk Maree, woordvoerder vir AfriForum Jeug gesê. Volgens dié jeugorganisasie eer talle sportsterre regoor Suid-Afrika die Here vir hul prestasies en geen sportraad het nog ooit teen ŉ sportster opgetree op grond van sy of haar godsdienstige oortuigings nie. Talle nasionale spanne het al verskeie sportsterre tegemoetgekom op grond van hul godsdienstige oortuigings. “Ons eis ŉ verskoning van die PSL. Ons dring daarop aan dat die klagtes teen Khune teruggetrek word en ons moedig die nasionale sokkerkaptein aan om steeds sy Christenskap met passie uit te leef,” het Maree gesê.